SKAIDROJOŠAIS APRAKSTS
1. Izmantotie normatīvi un standarti
 Montāžas darbi tiek izpildīti, lietojot sekojošos būvnormatīvus un standartus:
- MK noteikumi Nr. 500 "Vispārīgie būvnoteikumi";
- MK noteikumi Nr. 501 "Elektronisko sakaru tīklu ierīkošanas, būvniecības un uzraudzības kārtība";
- MK noteikumi Nr.238 "Ugunsdrošības noteikumi";
- LBN 201-15 "Būvju ugunsdrošība";
- LBN 262-15 "Elektronisko sakaru tīkli";
- LBN 208-15 "Publiskas būves";
- LVS CEN/TS 54-14:2019 "Ugunsgrēka atklāšanas un ugunsgrēka trauksmes sistēmas. 14.daļa: Norādījumi plānošanai, projektēšanai, montāžai, nodošanai ekspluatācijā, lietošanai un uzturēšanai";
- citi spēkā esošie LBN normatīvi un LVS EN standarti.
2. Projektēšanas un montāžas pamatnostādnes
Atbilstoši UATS projektam montāžas darbi tiek izpildīti Dobeles un apkārtnes slimnīcas telpām pēc adreses: Ādama iela 2, Dobele, Dobeles novads. UATS montāžas darbu pasūtītājs ir SIA "Dobeles un apkārtnes slimnīca". UATS aprīkojums un iekārtas ir samontētas atbilstoši ražotāju norādījumiem un ekspluatācijas instrukcijām. Montāžas darbu gaitā tika paplašināta esošā UATS sistēma "ZITON-ZP2",  demontēta konvencionālā pults BENTEL J424. Tās visas konvencionālās zonas (slimnīcas 4. stāvs) un vadības izeja tiek pārslēgtas uz "ZITON-ZP2" adrešu moduļiem. Montāžas darbu gaitā arī tika demontēta adrešu sistēma ELKRON ar visām adrešu ierīcēm. ELKRON adrešu tīkla vietā ir izveidotas jaunas "ZITON-ZP2" adrešu cilpas.  
Objektā automātiskā ugunsgrēka atklāšanas un trauksmes signalizācijas sistēma pilda šādas
kontroles un vadības funkcijas:
- ugunsgrēka trauksmes signāla veidošanu un personāla apziņošanu par ugunsgrēku, norādot
signalizācijas panelī ugunsgrēka zonu, nostrādājušās iekārtas adresi un telpu vai telpu grupu;
- vadības signāla veidošanu, kas tiek izmantota automātiskās balss ugunsgrēka izziņošanas sistēmas
(turpmāk tekstā ESS-CI) palaišanai; 
- bojājuma signāla saņemšanu no ESS-CI;
- vadības signāla veidošanu, kas tiek izmantots bīdāmo durvju atbloķēšanai;
- vadības signāla veidošanu, kas tiek izmantots ventilācijas atslēgšanai.
Daži detektori ir aprīkoti ar cilpas īsslēguma izolatoriem. Kabeļa bojājuma gadījumā sistēma automātiski izslēdz bojātās ķēdes posmu starp divām īsslēguma izolācijas iekārtām un paziņo par bojājumu, izgaismojot uz UATS pults displeja attiecīgo uzrakstu. 
Gandrīz visās slimnīcas telpās trauksmes izziņošanas funkciju pilda ESS-CI, izņemot slimnīcas bēniņus, pagrabstāvu un diagnostikas ēkas 5.stāvu. Minētās telpas nav paredzētas ārstiem, pacientiem, apmeklētājiem un svešiem cilvēkiem, tāpēc trauksmes apziņošanas funkciju pilda UATS sirēnas. 
3. UATS sistēmas izmaiņas un struktūra
Sistēma ietver divas jaunas UATS pultis un vienu esošo pulti. Ugunsizturīgais Kat.5 kabelis    nodrošina saslēgumu starp UATS pultīm, tāpēc pultis funkcionē kā vienota sistēma. UATS pulšu sistēma ir pieslēgta pie datora, uz kura instalēta grafiskās vizualizācijas sistēma. Lietojot minēto vizualizāciju, dežurējošais personāls var noteikt ugunsgrēka zonu, nostrādājušās iekārtas adresi un telpu vai telpu grupu.
Esošā UATS pults Nr.2 un jaunā UATS pults Nr.1 tiek izvietotas uzņemšanas nodaļas postenī (stacionāra ēkas 1.stāvs), kurā visu diennakti atrodas dežurējošais personāls. UATS pults Nr.2 apkalpo 2 esošas un 2 jaunas adrešu cilpas. UATS pults Nr.1 apkalpo 4 jaunas adrešu cilpas. Jaunā UATS pults Nr.3 izvietota diagnostikas ēkas 3.stāvā blakus kāpņu telpai. UATS pults Nr.3 apkalpo 3 jaunas adrešu cilpas.
Elektroapgādes pārtraukšanas gadījumā akumulatori nodrošina UATS pulšu un papildus barošanas bloku funkcionēšanu 30 stundas dežurējošajā režīmā un 30 minūtes trauksmes režīmā ( atbilstoši normatīviem ne mazāk kā 24 stundas dežurējošajā režīmā un 30 minūtes trauksmes režīmā, ja UATS elektroapgādes zudumu pastāvīgi kontrolē dežurējošais personāls un spēkā ir līgums pār elektroapgādes remonta darbiem).
4. Ugunsgrēka signalizācijas sistēmas detektori un citas ierīces
Automātiskā ugunsgrēka atklāšanas un trauksmes izziņošanas sistēma ir sertificēta atbilstoši EN54 daļām - EN54-2, EN54-3. EN54-5. EN54-7, EN54-11. Telpu aizsardzībai izmantoti adrešu dūmu detektori, siltuma detektori un trauksmes pogas. Konvencionālie siltuma detektori pielietoti slimnīcas bēniņos un pagrabstāvā, minētajās vietās siltuma detektori lauj izvairīties no viltus trauksmes signāliem. Detektori virs piekārtiem griestiem aprīkoti ar iznesamo gaismas indikatoru. Ar UATS detektoriem tiek aizsargātas visas telpas, izņemot tās, kurām saskaņā ar LBN 201-15 un LVS CEN/TS 54-14:2019, nav nepieciešama aizsardzība, pieņemot, ka tajās netiek uzglabāti viegli uzliesmojoši un degoši materiāli vai atkritumi.
Adrešu moduļi tiek izmantoti sekojošiem mērķiem:
- ventilācijas sistēmas atslēgšanai ugunsgrēka trauksmes gadījumā;
- bīdāmo durvju bloķēšanai ugunsgrēka trauksmes gadījumā;
- konvencionālo detektoru līnijām;
- konvencionālo sirēnu līnijām;
- UATS barošanas bloku darba spējas kontrolei.
5. Kabeļu instalācija 
Konvencionālo sirēnu, konvencionālo detektoru un 24 VDC līnijām tiek paredzēts ugunsizturīgais kabelis JE-HH-FE 180/E30 2x1.0.  Adrešu cilpām pielietots ugunsizturīgais kabelis JE-H(St)H-FE 180/E30 2x1.0+1.0. Ugunsizturīgais signalizācijas kabelis U/UTP FE180/E30 kat.5  4x2x0.63 saslēdz UATS pultis. 230VAC ugunsizturīgais kabelis (N)HXH FE 180/E30 3x1.5 pielietots UATS pulšu un UATS barošanas bloku elektroapgādei. UATS kabeļu instalācija virs piekaramajiem griestiem izpildīta atklāti, bez caurulēm. Pārējās vietās kabeļu instalācija tika veikta PVC caurulēs. UATS kabeļi atdalīti no citu sistēmu kabeļiem, ievērojot normatīvajos aktos paredzētos attālumus. UATS kabeļu un cauruļu piestiprināšana veikta ar ugunsizturīgiem metāla stiprinājumiem pie ēkas nesošajām būvkonstrukcijām. Vietas, kur kabeļi un vadi šķērso būvkonstrukcijas ar normētu ugunsizturības robežu, tiek aizpildītas ar atbilstošas ugunsizturības robežas hermetizējošiem nedegošiem materiāliem.
6. Tehniskā  apkope
Pēc UATS sistēmas nodošanas ekspluatācijā, tās tehnisko apkopi ir jāveic atbilstoši Ministru kabineta noteikumiem Nr.238 "Ugunsdrošības noteikumi". Sakarā ar to ir nepieciešams sistēmas ekspluatācijai norīkot speciāli apmācītu apkalpojošo personālu, kas veiks šo sistēmu tehnisko apkopi un remontu. Gadījumā, ja tāda personāla objektā nav, jānoslēdz līgums ar attiecīgu specializētu organizāciju par sistēmas tehnisko apkopi un remontu.

